Imtella' Settembru 18, 2021 Ritratti: Sea Shepherd Filmat: Sea Shepherd Mijiet ta' dniefel inqatlu bla ħniena fl-aħħar jiem fil-Gżejjer Faroe matul tradizzjoni li ssir kull sena, magħrufa bħala Grindadrap. Tradizzjoni, li minn sena għall-oħra tiksi għadd ta' xtajta Daniżi bid-dmija tad-dniefel. Matul l-hekk imsejħa Grindadrap, diversi dniefel jiddaħħlu lejn ix-xatt billi jingħalqilhom l-aċċess għall-baħar miftuħ. Imbagħad, jinqatlu bla ħniena permezz ta' diversi għodod li jaqtgħu, fosthom harpoons, skieken u saħansitra bit-trapan. Din is-sena hu stmat li fil-bajja ta' Skálabotnur inqatlu aktar minn 1,400 denfil. Numru, bla preċedent. Il-qtil ta' madwar 1,200 denfil fl-1940 kien meqjus bħala l-ogħla numru s'issa. Din it-tradizzjoni krudili qajmet bosta reazzjonijiet. Fosthom, tal-għaqda mhux governattiva Sea Shepherd li ilha mit-tmeninijiet toħodha qatta' bla ħabel kontra din l-użanza kontroversjali għall-aħħar. Fi stqarrija, Sea Shepherd qalet li l-massakru kiser diversi liġijiet tal-Gżejjer Faroe. Spjegat, li fost l-oħrajn, il-massakru ma kienx awtorizzat u li bosta mill-persuni li ħadu sehem fil-Grindadrap ta' din is-sena ma kinux imħarrġa biex joqtlu lid-dniefel peress li ma kellhomx liċenzja biex jikkaċċjaw lil din l-ispeċi tal-baħar. Tant, li f'filmat li kiseb tvm.com.mt minn din l-għaqda non governattiva, diversi dniefel jidhru mixħuta għal għonq ix-xatt fi stat ta' tbatija liema bħalu għax ma kinux għadhom mejta għalkollox. Semmgħu leħinhom ukoll, l-imħuħ wara l-kampanja Blue Planet Society, li talbu lill-awtoritajiet Daniżi kif ukoll lill-irjus kbar tal-Unjoni Ewropea biex jieħdu azzjoni bil-għan li dan il-massakru ma jibqax iseħħ. Intant, f'dan l-isfond, Blue Planet Society ressqet petizzjoni li s'issa ġabret aktar minn nofs miljun firma. Apparti d-dniefel, dan is-sajf hu stmat li fil-Gżejjer Faroe nqatlu wkoll tal-anqas 600 balena.